**2022.**

**Tavaszi foglalkozások az UHU-ban.**

A 2021/2022-es tanév őszi- téli foglalkozásaihoz hasonlóan a tavaszi alkalmakat is egy csokorba gyűjtöttem.

Célunk, hogy a részletes leírással segítségére lehessünk a magyar közösségeknek.

Tartalomjegyzék

1. Új évi játékos feladatok
2. Farsangi betűvadászat / Farsangi műsor

Készítsünk játékokat!

1. Tátika
2. Amőba
3. Légpárnás hajó
4. Célozz a pohárba!
5. Komplex keresztrejtvény
6. Élő- élettelen
7. Anyák napi műsor és ajándékkészítés
8. **Új évi játékos feladatok**

Az új esztendő első foglalkozásán nagy szerepet kapott a matematika, a betűk felismerése és a finommotorika fejlesztése. Természetesen ezt mind úgy csináltuk, hogy az új évi szimbólumokkal kötöttük össze.

**Foglalkozás időtartama:** 2x50 perc (csoport összetételétől is függ, hogy több vagy kevesebb időre van szükségünk)

**Foglalkozás leírása:**

A foglalkozás célja, hogy a gyermekek játékos formában, jobban megismerkedjenek a matematikával, a betűkkel, az új évi szimbólumokkal.

A foglalkozás során a gyermekek szókincsét, beszédértését, kifejezőkészségét, mozgását, finommotorikáját manualitását és térlátását is fejlesztjük.

**Lépésenként tekintsük át a feladatokat:**

A foglalkozásunk elején a **Betűzz és mozogj**! nevű játékot játszottuk. Az ABC minden betűjéhez tartozik egy mozgásforma. Mi a következő szavakat kerestük meg a táblázatba és végeztük el a hozzájuk tartozó mozgást:

1. malac
2. lóhere
3. patkó
4. új esztendő

A gyermekek nagyon élvezték a játékot. Miközben jókat nevettünk és önfeledten játszottunk (ahogy a gyerekek mondták), addig a betűk felismerése mellett az olvasást és szövegértést is gyakorolták. Ezzel egy időben a teljes testüket is átmozgatták.

A játék után célszerű valami könnyed **mondókát, nyelvtörőt,** tanítani nekik, amíg helyet foglalnak így a következő lépésre tudnak majd fókuszálni.

Ezt követően **szám vadászatra** indultunk a gyerekekkel. A teremben elrejtettem néhány számot. Meg kellett keresniük, majd a gyerekeknek közösen a múlt év, illetve az aktuális esztendő számait kellett kitenni. (2021- 2022)

Miután játékos formában felvezettük az újévet, jöhetnek a feladatlapok.

Az első feladat, hogy a számokat 1- 87-ig növekvő sorrendbe összekössék és a kapott képet megfelelő színre kiszínezzék. Egy lóherét fognak kapni. Majd a számok mentén a képet körbe vágják, a száránál egy madzaggal rögzítik. Ajtó és ablakdíszként egyaránt jól használható. Ragasztani is lehet az ajtóra ablakra.

A következő feladatlap: A papíron három feladatot találunk.

Boldog Új Évet Kíván az UHU felirat hiányos. Én egy történetet mondtam a gyerekeknek. Képzeljétek, sajnos a nyomtatónkból kifogyott a festék és szaggatottan és homályosan nyomtatott, így abban kérném a segítségeteket, hogy próbáljátok meg átírni és pótolni a hiányzó betűket. Miután ezzel végeztetek, próbáljuk meg elolvasni.

(Természetesen minden közösség a saját nevét használja)

Második feladatként az újévi szimbólumokban lévő matematikai műveleteket kell elvégezni.

 Ezt követően a hozzá tartozó eredményt és színt megkeresni végül pedig az utasításnak megfelelően a szimbólumokat kiszínezni. Bár összetett feladatról beszélünk, viszont a csoport minden tagja nagyon élvezte a számolást és a színezést egyaránt.

Zárásként pedig újévi szerencsehozó malacot készítettünk. Első lépésként a malac kapaját, hasát, fejét illetve a lóherét kiszínezzük, majd a vonalak mentén körbe nyírjuk. Részletes elkészítése a videóban megtekinthető.

Miután végeztünk a lóherére ráírjuk az évet: 2022. majd a lakás dísze lehet.

Sikeres és boldog új esztendőt és örömteli foglalkozásokat kívánunk mindenkinek erre az évre is!

Mozgásos játék és a mondókák a következők voltak:

1. **Betűzz és mozogj!**

A magyar ABC betűi mellé egy-egy mozgásformát társítottunk. Nagy méretbe kinyomtatjuk és a földre helyezzük. A gyerekekkel kört alkotunk. Majd az új évvel kapcsolatos szavak betűit kerestük meg és közösen végeztük el a mozgásokat.

Akik tudnak olvasni, azokat felszólíthatjuk. Ezzel is gyakorolják a hangos olvasást. Illetve gyerekeket is megkérhetünk a gyakorlatok bemutatására. Így tudják gyakorolni a szövegértést illetve az új mozgásformákat is elsajátíthatják. (a PDF mellékletben megtalálható)

1. **Mondókák, nyelvtörők, találóskérdések**

Az új év reggelén minden jót kívánok,

Ahova csak nézek, nyíljanak virágok,

Amennyi az égnek lehulló zápora,

Annyi áldás szálljon az UHU-s családok házára!

**Mentovics Éva: Újévi köszöntő**

Szeretetben, egészségben

legyen részed egész évben.

Légy szerencsés, vidám, boldog,

felejtsd el a bút, és gondot.

Kezdődjön hát egy új élet:

legyen békés, boldog éved.

Nem minden tarka fajta szarka farka tarkabarka, csak a tarkabarka fajta szarkafajta farka tarkabarka.

Mit sütsz, kis szűcs? Tán sós húst sütsz, kis szűcs?

Jobb egy lúdnyak tíz tyúknyaknál.

Újévi játékos feladatok YouTube linkje: <https://youtu.be/pvyNRHdgKjI>

Újévi malac készítésének YouTube linkje: <https://youtu.be/PYbY-NW6AMM>

Mellékletek: újévi feladatlap 2022.pdf és Ujevi.malac.Rev.B.pdf

1. **Farsangi betűvadász / Farsangi műsor**

A februári foglalkozásunk egyik állomása a farsang témaköre volt. Ezt a napot két részre osztottuk. Az elején játékos feladatokat végeztek a gyerekek, álarc készítéssel egybekötve. Majd a gyermekek egy rövid farsangi műsorral lepték meg családjaikat.

**Foglalkozás időtartama**: 45- 60 perc

**Foglalkozás leírása:**

A farsangi foglalkozásunknak célja, hogy a gyermekek megismerjék a farsangi hagyományokat. A farsanggal összekapcsolva a betűk világába is bevezethetjük a gyerekeket.

Ezen a foglalkozáson nem maradhatott el a hagyományos álarc készítés sem.

Zárásként pedig farsangi műsorral készültek a kicsik és nagyok, aminek célja a versek memorizálása, olvasása, helyes artikuláció / beszéd, szókincsbővítés, illetve a szereplés gyakorlása. Ezeken felül még az együttműködés és az alkalmazkodás gyakorlása is nagy szerepet kapott. Egy műsor készítése nagyon jól összekovácsolja a gyerekeket.

**Lépésenként nézzük meg a feladatot:**

A foglalkozás elején egyszer elpróbáltuk a műsort. Akik ritkábban vesznek rész a foglakozásokon, azoknak kinyomtatva elkészítettem a műsor menetrendjét. Így ők tudják olvasni a verseket. Fontos, hogy minden gyermek részt tudjon venni a programokon, előadásokon.

A farsangról beszélgettünk. A szokásokról, hagyományokról, jelmezekről. Kis videóval kilehet egészíteni a foglakozást. Az interneten számtalan leírást, videót találhatunk a farsanggal kapcsolatban, ami a segítségünkre lehet.

A gyermekek egy A4-es lapot kaptak, amin a magyar ABC betűi összekeveredtek. A farsanggal kapcsolatos kifejezések bújtak el benne. Ezeket kellett megkeresni.

*A szavak a következők voltak*: farsang, álarc, jelmez, mulatság, fánk, busójárás.

A betűvadászat során megtalált szavakat kellett megkeresni a teremben. A szavak egy-egy álarc sablonhoz voltak párosítva. Így megtudták a gyerekek, hogy milyen álarcokat lehet készíteni.

*Következő párok voltak:*

farsang- macska

álarc- medve

jelmez- bohóc

mulatság- majom

fánk- kutya

busójárás: nyúl

Miután megtalálták a sablonokat, a gyermekek választhattak és elkészíthették az álarcukat. Különböző technikával dolgozhattak.

**Műsor:** A mi előadásunk kb. 20-30 perc közé tehető és a következőképpen épült fel.

Természetesen ez egy ízelítő, minden csoport a saját közösségére alakít ki előadásokat.

**Két kislány köszöntötte a nézőket a következő verssel**.

(Ez idő alatt a többi gyermek félkörbe felsorakozik a színpadon.)

Figyelem, figyelem!Közhírré tétetik,a farsangi ünnep,most elkezdődik.Ide gyűljön apraja, nagyja,aki a maskarákat,látni akarja!Aki itt van,haza ne menjen,aki nincs itt,az is megjelenjen!

**A gyermekek közösen mondták**

Farsang van,
farsang van,
járjuk a táncot gyorsabban!
Fergeteges ez a bál,
még a ház is muzsikál!

**Közös éneklés/ zene hallgatás**: Itt a farsang áll a bál…

A következő hónapsoroló verset az alapján osztottuk fel, hogy ki mikor született. Akik azonos hónapban születtek azok együtt mondták.

A vers célja a hónapok elsajátítása, illetve a gyermekek, akik bizonytalanok voltak, hogy melyik hónapba születtek így könnyebben megtanulták.

**Hónapsoroló vers- Hétvári Andrea**

Január havat jár, söprögeti február.

Márciusban hűs esők, öntözik a dombtetőt

Virágos április tulipánja mindig friss

Májusban a kert alatt csipognak a madarak

Júniusban itt a nyár égben röppen száz bogár

Júliusban nap sütötte rétek nyílnak tündökölve

Az augusztus tüze forró kinyílik a napraforgó

Szeptember jön nézz oda, kezdődik az iskola

Az október szőlőfürtös november meg kéményfüstös.

Decemberben hópihék szállnak vígan szerte szét

Mikulás jön a szánon,közlege a karácsony.

*Közösen és hangosan mondták a gyerekek*: Itt a vége, fuss el véle, tedd el magad jövő évre!

**Éneklés / Zenehallgatás:**

A A A a farsangi napokban..., Hipp- hopp farsang…

**Zárás**: a műsor végén a jelmezbemutatót és gyerek discot tartottunk.

**Készítsünk játékokat!**

1. **Tátika**
2. **Amőba**

Manapság a gyermekek közkedvelt játékai a számítógépen / telefonokon találhatóak meg. Két alkalmat szántunk arra, hogy a résztvevők maguk készíthessenek játékokat. Cél a manualitás az együtt munkálkodás és természetesen a játékokba rejtett matematikai, anyanyelvi területek fejlesztése.

**Foglalkozás időtartama**: 2x 50 perc (csoport összetételétől is függ, hogy több vagy kevesebb időre van szükségünk)

**Foglalkozás leírása**: Ezen a foglalkozáson a klasszikus tátikát, illetve egy amőba játékot készítettünk a gyerekekkel. A foglalkozás célja, hogy játékos formában számoljanak a gyerekek, fejlesszük a finommotorikájukat, manualitásukat, illetve a logikai gondolkodásukat. Ezzel egy időben nem maradhat el az anyanyelvi fejlesztés, szókincsbővítés.

**Lépésenként tekintsük át a feladatokat**:

A foglalkozás elején **mozgásos játék**kal kezdtünk. A gyermekeknek szavakat mondok. Amikor számot hallanak akkor tapsolni, ha állatot mondok akkor leguggolni, amikor gyümölcs hallanak akkor szökkeni kell egyet.

Lehet lassan, gyorsan játszani. A gyermekek koncentrációjának, figyelmének, memóriájának fejlesztése jelenik meg ebben a feladatban.

*A szavak a következőek*: alma, kutya, húsz, negyven, kilenc, szőlő, elefánt, kivi, róka, hét, száz, gólya, banán, narancs, tíz. (természetesen lehet másfajta utasítást adni, tárgyak, nevek, növények stb… felállni, leülni, dobbantani, futni stb…)

A résztvevő gyerekek ismerik a páros és páratlan számokat. Így ezzel kapcsolatos a következő játék. Először csak számokat sorolok fel. Ha páros számot hallanak akkor tapsoljanak a fejük felett, ha páratlan számot mondok akkor tapsoljanak a hátuk mögött.

(bármilyen sorrendbe mondhatjuk a számokat)

Pár perc múlva úgy nehezítettük a játékot, hogy nem beszéltem, hanem kis kártyákon felmutattam a számot és el kellett dönteni, hogy páros vagy páratlan.

A tapsolással az irányok gyakorlása a cél: pl: fej felett, hátunk mögött, de lehet más utasítást adni, lent a bokánknál, a mellkasunk előtt, a jobb vagy bal fülünk mellett stb…)

A számok memorizálása is megjelenik. Hiszen hallják, látják a számokat. Megjelenik a koncentráció, figyelem fejlesztése.

Ezt követően **tátikát hajtogattunk**, amibe összeadásokat, kivonásokat írtunk. A tátikát kedvük szerint díszíthették, majd közösen játszottunk.

Az összeadás, kivonás jelenik meg ebben a feladatban. Illetve a hajtogatással a térlátás, finommotorika fejlesztése is előtérbe kerül.

A másik játék pedig az **amőba**. A játékot a következő képen készítettük el. Téglalap alakú karton lapból négyzet alakú lapot készítettünk. Itt megjelenik a formák felismerése, elsajátítása. A négyzet alakú lapot 3x3-as kis négyzetekre osztjuk. A gyermekek 6 db kupakot kaptak. Én fehér kupakokat vittem. A kupakok tetejére színes lapot ragasztottunk. 3 kupakot egy színnel a másik 3 kupakot másik színnel jelöltünk.

A játékot két gyerek tudja egyszerre játszani.

A játékosok választanak egy színt. A kupakokat felváltva elkezdik felhelyezni a papírra. Cél, hogy a legegyszerűbb lépésekből függőlegesen, vízszintesen, átlósan kijöjjön a három egyforma színű kupak. A kupakokkal egyet lehet lépni jobbra, balra, előre, hátra, átlósan.

Légpárnás hajó YouTube linkje: <https://youtu.be/RTdsHicqhsE>

Melléklet: Legparnas.hajo.Rev.B.pdf

Tátika YouTube linkje: <https://youtu.be/CJgraFWrlEs>

Amőba YouTube linkje: <https://youtu.be/4wFxhaQfyx8>

1. **Légpárnás hajó**
2. **Célozz a pohárba!**

Ahogy a fenti részben írtam, két alkalmat szántunk a játék készítésre. A gyerekek nagyon élvezték. Elmesélték, hogy otthon a családjaikkal közösen játszottak, amit a foglalkozáson készítettek. Így ebben a leírásban másik két játék ismerhető meg.

A légpárnás hajóval a levegő működését ismerhetik meg a gyerekek. A másik játékkal pedig az ügyesség, koncentráció fejleszthető.

Mind a két játéknál a manualitás kerül előtérbe. Különböző eszközökkel, anyagokkal ismerkedhetnek meg a gyerekek.

**Foglalkozás időtartama**: 2x60 perc

**Foglalkozás leírása**: A légpárnás hajó és a célozz a pohárba játékok szintén izgalmas játékok a gyerekeknek. Olyan eszközök megismerése a cél, amiket ritkán használunk. pl: CD. Ma már kevés ember hordozza az adatait CD-n vagy hallgat rajtuk zenét.

Így megismerhetik azt, hogy milyen amikor felhasználhatunk olyan eszközöket, amelyeket már kevésbé használatosak. Illetve a lufi fújással a saját tüdőkapacitás növelése is lehet a cél, illetve, hogy a kész játéknál láthatják, hogy a levegő, hogyan is működik. A készítésénél nagy szerepet kap a türelem, a pontosság.

A másik játéknál is szintén az újrahasznosítás kerül előtérbe. Hiszen egy műanyag vagy papír poharat nem kell kidobni.

**Lépésenként tekintsük át a feladatokat**:

Nálunk nagyon bevált a **Betűzz és mozogj**! játék. Most első körben a gyerekek mondtak szavakat. Olyan szavakat kellett mondani, ami a hetüket jellemezte. Majd saját szavukkal kellett elmesélni, hogy milyen hetük volt. Ilyenkor cél javítani a felvetődő hibákat. ( helyesen fogalmazzanak, helyesen építsék fel a mondatot és ügyeljenek arra, hogy amiről beszélnek az múlt időben történjen)

A saját szavak után én mondtam kifejezéseket, amelyek a foglalkozáshoz kapcsolódtak.

*Szavak a következők*: CD lemez, levegő, lufi, ragasztó, pohár, golyó, fonal, kupak.

Ezzel is felvezetve, a foglalkozást. Miután lebetűztük a szavakat és elvégeztük a hozzá kapcsolódó mozgásformákat, kezdetét vette a **bújócska** nevű játék. Az eszközöket meg kellett keresni a teremben. Miután minden eszköz előkerült megbeszéltük, hogy mi fogunk csinálni.

**A légpárnás hajó**hoz a következőkre van szükség: CD lemez, csőrös kupak, lufi, ragasztópisztoly. Kisebbeknél fontos a felnőtt felügyelete a ragasztó használatakor.

**Célozz a pohárba**! Egy db papír pohárra, fonalra és egy kisebb fagolyóra illetve egy ollóra lesz szükségünk. A poharat lehet díszíteni. A pohár talpának közepét átszúrjuk. A fonalat átfűzzük rajta, aminek a végére rögzítettük a golyót.

Mind a két játékkal lehet versenyezni. A gyermekek élvezni fogják.

A két játék pontos elkészítése a videóban megtekinthető.

Poharas játék készítésének YouTube linkje: <https://youtu.be/iWJPjiPW_VA>

1. **Komplex keresztrejtvény**

Az utolsó foglalkozásokhoz érve egy olyan komplex keresztrejtvényt vittem a gyerekeknek, ahol először egy lapon dolgoztak. Több minden megjelent, amikkel az év során találkoztunk. (ünnepek, állatok, színezés, számolás, olvasás, betűk ismerete stb…)

**Foglalkozás időtartama**: 2x45 perc (függ a csoport összetételétől, illetve, hogy milyen feladatokkal egészítjük ki)

**Foglalkozás leírása**:

 A komplex keresztrejtvény egy rövid összefoglaló. Melynek célja, hogy egy feladaton keresztül több készség, képesség fejlesztése kerüljön előtérbe. Ebben a feladatban több terület is fejlesztésre kerül. Olvasás, betűk csoportosítása, számolás, tájékozódás, írás, megfejtés értelmezése, visszaemlékezés, manualitás, rajzolás.

Állítsunk össze egy olyan keresztrejtvényt, amiben visszaemlékezünk az elmúlt alkalmakra. Fontos, hogy a gyerekek a korábbi foglalkozásokra is emlékezzenek. A gyerekek a következő lapot kapták.

**Lépésenként tekintsük át a feladatokat**:

Korábbi foglalkozásokhoz hasonlóan, mozgásos játékokkal és mondókákkal kezdtünk.

Játékos formában süteményt készítettünk.

A gyerekeket két csoportba osztottam. Kis távolságot tartva a gyerekek leültek egymással szembe a székre. Megállapodtunk, hogy csokoládétortát fogunk készíteni.

A torta hozzávalóit egy-egy gyerekre osztottam. (liszt, tojás, cukor sütőpor, kakaópor, tejszínhab, eper) Természetesen az alapanyagokat lehet a gyerekek létszámához igazítani. Bármilyen étellel lehet játszani.

Elkezdem az összetevőket lassan felsorolni, aki hallja a saját alapanyagát az feláll és tesz egy kört. Fontos, hogy aki a társa a szembe lévő széken, azzal egyszerre induljon el. Amikor lassan mondom az alapanyagokat a gyerekeknek is lassan kell menni, amikor gyorsan mondom akkor ők is sietnek.

Én egy történetet szoktam elmesélni. Szombat délelőtt van, délutánra születésnapi zsúrra vagyunk hivatalosak. A szülinapos kedvenc tortája a csokoládétorta. Elsétálok a boltba és megveszem a következő alapanyagokat. (Ilyenkor hangosan mondom, hogy mit veszek a boltba és a gyerekek már felállnak és tesznek egy kört) Miután végeztem a bevásárlással hazamegyek és elkészítem a receptet. Közben észreveszem, hogy sietnem kell. (Itt lehet gyorsan mondani az alapanyagokat és a gyerekek is futhatnak).

A gyerekek figyelmét fejlesztjük első sorban. Meg kell jegyeznie, hogy melyik alapanyag, és csak akkor indulhat el, amikor azt hallja, illetve figyelnie kell, hogy a szembe ülő társával együtt induljon.

A következő mozgásos játék az ESŐ. Körbe ülünk egy asztalt. A kezeinket elkezdjük összedörzsölni, majd halkan kopogunk az asztalon, majd a két kezünkkel halkan dobolunk az asztalon fokozatosan erősödhet a hang, végül pedig a lábainkkal dobbantunk.

Miközben a kezeink és a lábaink dolgoznak, fontos, hogy csendben legyünk. Így átélhetjük az eső érzését.

A feladatlap elvégzése a következő:

Első lépésként a lap bal oldalán található állatok nevét kell elolvasni, majd megszámolni, hogy hány betűből állnak és a vonalra írni megoldást, a megfelelő számot.

Második lépésként írd a keresztrejtvénybe oda a szavakat, ahová beférnek. A számok alapján keress ugyanannyi négyzetrácsot, majd másold be az állatok neveit.

Harmadik lépésként olvasd el a függőlegesen kapott megoldást.

Végezetül beszélgessünk a megoldásról, kinek mi jut eszébe, majd mindenki készítsen egy rajzot, ami eszébe jut a megfejtésről.

Második feladatlapunk egy húsvéti betűvadászat. A húsvéti tojásba különböző betűk vannak. A következő képen kell kiszínezni. A magánhangzók legyenek kék, a mássalhangzók pedig piros színűek. Miután ezzel végeztünk keressük meg a húsvét szónak a betűit és karikázzuk be.

Segítségként a feladatlapra lehet írni a magyar abc-t úgy, hogy kék és piros színnel jelöljük a magán és mássalhangzókat.

Mellékletek: Karacsonyi.keresztrejtveny.Rev.A.pdf és Husveti.tojas.szinezo.Rev.A.pdf

1. **Élő- élettelen**

Az élő és élettelen dolgokkal is megismerkedtünk az év során. Cél, hogy a két fogalmat megtudják különböztetni egymástól. Mi kinti feladatokkal kezdtünk, célszerű jó időre tervezni a foglalkozást.

**Foglalkozás időtartama**: 2x45 perc

**Foglalkozás leírása:** A foglakozást két részre osztottam. Az elején kint játékos formában ismerkedtünk meg az élő és élettelen dolgokkal.

Első játék a egy kirakós volt. Puzzlet kellet kirakni. Akár az internetről letölthetjük a következő képeket, vagy mi magunk is megrajzolhatjuk. Fa, fű, virág, macska

Az érzékszerveinkkel játszottunk. (szaglás, tapintás, látás, hallás, most ezt a négyet használtuk a feladat során)

Kint a szabadban megismerkedtünk az élő dolgokkal. A fűben ülve még több élő dolgot felsoroltunk.

Majd bementünk a terembe, ahol az élettelen dolgok kerültek előtérbe szintén játékos formában. Zárásként összegezve az ismereteket, egy feladatlapot oldottunk meg.

**Lépésenként tekintsük át a feladatokat**: A szabadban kezdtük a foglalkozást. Először mondtam a gyerekeknek, hogy cipő nélkül szaladgáljanak, érintsék meg a fákat, guruljanak a fűben. Érezzék a természet adta csodákat.

Majd kis csoportba osztottam őket. Ilyenkor egyszerűen körbe szaladunk és minden gyerek kap egy számot. 1,2, 3.

Az 1. csoport kapott egy puzzle-t. Egy fa volt rajta. Miután megkapták a képet, keresni kellett egy fát, amit megvizsgáltak, megtapintottak. Fényképet is készítettünk, hogy 4 gyerek, hogy érte át a fát.

A 2. csoport puzzle-ben a macska volt a megoldás. Természetesen lehet más állat is. Nálunk a magyar házban kutya és macska is található. Meg kellett keresni, megsimogatni, kicsit megvizsgálni.

A 3.csoport feladata a virág volt a megoldás. Keresni kellet egy virágot, amit megszagoltak.

Miután végeztek el kellett mesélni egymásnak. Itt a kifejezőkészséget gyakoroljuk.

Közösen a madarakat kellett hallgatni, és kitalálni, hogy milyen madár csipog.

Közösen énekeltük a madárka madárka csácsogó madárka című dalt.

Miután kint végeztünk bementünk a terembe. Megbeszéltük, hogy mik találhatóak a terembe.

Asztal, szék, párna, függöny, ablak, orgona, zongora, falikép, szekrény.

Miben térhetnek el a kint tapasztalt dolgoktól? A kérdés feltevéssel a gyerekeket gondolkodtatásra hívjuk és cél, hogy ami eszükbe jut azt saját szavaikkal megpróbálják elmondani. Cél a kifejezőkészség gyakorlása.

Ezek az eszközök használati és dísztárgyak. Nem élnek, nem mozognak. Ilyen válaszokat kaptam. Megbeszéltük, hogy élettelen dolgok ezek.

Mielőtt a feladatlapnak neki láttunk volna játszottunk még egyet. Ezzel is rögzítve a két fogalmat. Szavakat mondtam. Ha élő akkor le kellett guggolni, ha élettelen, akkor tapsolni kellett.

Bármilyen szavakat tetszőleges sorrendbe mondhatunk. Mi gyorsabban lassabban játszottuk. Illetve ha halkan mondtam az élettelen dolgokat akkor halkan kellett tapsolni ha hangosan akkor jó hangosan kellett tapsolni. Szintén előkerül a figyelem fejlesztése, koncentráció.

Természetesen úgy is játszhatjuk, hogy a gyerekek mondanak szavakat.

Zárásként pedig a feladatlap elvégzése következik. Itt a képen élő élettelen dolgokat látnak a gyerekek. Először megbeszéltük közösen, hogy mik láthatóak a képen, majd önállóan dolgoztak. Volt aki a képeket ki is színeztek.

Melléklet: Elo.elettelen.szinezo.Rev.A.pdf

1. **Anyák napi műsor és ajándékkészítés**

Magyarországon május első vasárnapja, addig Svédországban az utolsó vasárnap ünneplik az édesanyákat, nagymamákat. A közösségünk rövid műsorral és kedves ajándékkal készült. Természetesen az internet számtalan ötletet rejt. Viszont most szeretnénk megosztani a többi közösséggel, hogy az UHU-s gyerekek, hogyan is köszöntötték fel az édesanyákat.

**Bevonulás:**

A gyermekek egyesével vonulnak be és elmondják, hogy miért szeretik az édesanyjukat.

Azért szeretem az édesanyámat, mert… (minden gyerek személyesen fejezi be a megkezdett mondatot.)

**Közös versmondás:**

Jót kívánunk ma neked, E napon, szép napon, Legyen áldott életed gazdagon!

**Lányok:**

Az anya a család lüktetése,

Mosolya, érzések szívverése.

Lelkén minden baj, bánat áthalad,

Segíti a boldogságálmokat.

**Zenehallgatás** (azok a gyerekek, akik ismerik, éneklik)

Orgona ága…

**Közös versmondás:**

Az Úr ajándéka a gyermek, az anyaméh gyümölcse jutalom.

**Fiúk:**

Szedtem neked kis ibolyát.

szedtem gyöngyvirágot,

szivárvánnyal átkötöttem

ezt a nagy világot.

Masnijára napsugárral

aranyoztam nevedet,

gyöngybetűkkel hímeztem rá:

Édesanyám nagyon szeretlek!

**Zenehallgatás**: (azok a gyerekek, akik ismerik, éneklik)

Serkenj fel kegyes nép…

**Közösen mondják a gyerekek majd feltartják a végén a táblácskát.**

Itt egy betű, ott egy betű,

hosszú, sovány vagy gömbölyű.

Hogyha szépen összefogjuk, jól megnézzük, elolvassuk,

kibúvik egy szép szavacska, mint bokorból a nyulacska.

SZERETLEK ÉDESANYÁM!

**Zárás:**

A gyermekek az ajándékkal odamennek az édesanyjukhoz és felköszöntik őket, e közben anyák napi dalok mennek a háttérben.

**Anyák napi ajándék.**

Tulipánt hajtogattunk, illetve spatulából képkeretet készítettünk és a gyermekek saját kézzel készített rajzát a képkeretbe illesztettük. (részletes lépések a videóban megtekinthetőek)

Anyák napi ajándék-készítés YouTube linkje: <https://youtu.be/wd2x74jwtO0>

Melléklet: Virag.hajtogatas.Rev.A.pdf